Vilnius, 2024 m. birželio 14 d.

**„Lidl“ kviečia darbuotojus savo idėjas paversti realybe: geriausios sulaukia dosnaus įvertinimo**

**Siekiant auginti sėkmingą organizaciją, svarbu sukurti aplinką, kurioje darbuotojai jaustųsi įvertinti ir būtų motyvuoti reikšti savo nuomonę, siūlyti idėjas. Darbuotojų nuomonė ir pastebėjimai skatina inovacijų atsiradimą, taip pat padeda nustatyti galimas problemines sritis. „Lidl Lietuva“ atstovės pasakoja, kad užtikrinti, jog kolektyvo nariai galėtų laisvai reikšti savo nuomonę bei pasiūlymus, padeda specialus įrankis – „Mano idėja“ platforma.**

Pasak „Lidl Lietuva“ valdybos narės ir personalo vadovės Sandros Savickienės, galimybė darbuotojams reikšti savo nuomonę ir teikti pasiūlymus yra naudinga tiek organizacijai, tiek patiems kolektyvo nariams.

„Suprantame, kad visas darbo subtilybes geriausiai išmano būtent darbuotojai, kurie įvairias užduotis atlieka kasdien. Todėl norėdami patobulinti įmonės procesus sukūrėme platformą „Mano idėja“ – joje darbuotojai gali siūlyti įvairias savo idėjas, kurios gali patobulinti ar palengvinti tam tikrus įmonėje vykstančius procesus“, – sako S. Savickienė.

Jai pritaria ir „Lidl Lietuva“ verslo procesų konsultantė, projekto „Mano idėja“ koordinatorė Monika, pridurdama, kad įmonės siekis – dar labiau įtraukti darbuotojus į organizacijos tobulinimo procesus.

„Šiuo įrankiu siekiama ne tik sukurti erdvę darbuotojų idėjoms ir diskusijai, bet ir pateiktus pasiūlymus konstruktyviai įvertinti, o geriausiai įvertintus – įgyvendinti bei apdovanoti. Idėjos yra labai įvairios – jos padeda jausti vidinį įmonės pulsą. Pavyzdžiui, jei atsiranda jų padaugėjimas tam tikra tema, reiškia ta vieta pamažu tampa potencialia problema arba jei įdiegiamas naujas dalykas, darbuotojai iš karto skuba teikti idėjas, kaip tai būtų galima dar patobulinti“, – tvirtina projekto koordinatorė.

**Geriausių idėjų autoriai dosniai įvertinami**

Platforma „Mano idėja“ organizacijoje veikia nuo 2019 m. Pasak Monikos, per pastaruosius dvejus metus darbuotojų aktyvumas išaugo 3 kartus – 2023 m. buvo gautos 627 idėjos.

„Darbuotojai yra labai kūrybingi, drąsūs ir iš siūlomų idėjų skaičiaus matome, kad jiems tikrai rūpi tai, kas vyksta įmonėje. Labai džiaugiamės, kad kolektyvo nariai ne tik pateikia savo idėją, bet ir ją detaliai aprašo, prideda savo brėžinius, pavyzdžių nuotraukas, skaičiavimus ar nuorodas į svetaines, kur galima įsigyti idėjos įgyvendinimui reikalingus įrankius“, – teigia „Lidl Lietuva“ verslo procesų konsultantė.

Jos teigimu, šia platforma siekiama ne tik sukurti erdvę darbuotojų idėjoms ir diskusijai, bet ir pateiktus pasiūlymus konstruktyviai įvertinti, o geriausiai įvertintus – įgyvendinti bei apdovanoti.

„Atrinktų idėjų autoriams skiriamos premijos – 200 Eur vertės „Lidl“ dovanų kortelės, skirtos apsipirkti „Lidl“ parduotuvėse visoje Lietuvoje. Taip pat kartą metuose vyksta geriausių metų idėjų apdovanojimų ceremonija, kurios metu idėjų autoriai apdovanojami piniginiais prizais. Geriausiai įvertintos idėjos autorius laimi 3000 Eur, antra vieta – 2000 Eur, o trečia – 1000 Eur“, – pasakoja Monika.

**Įgyvendinta ne viena pasiūlyta idėja**

Projekto koordinatorė pastebi, kad rašant idėją itin svarbus jos pateikimas – sekasi tiems pasiūlymams, kurie turi aiškią naudą įmonei.

„Jei idėja padeda pagerinti ar patobulinti procesą, ji visada bus įvertinta. Tarp geriausių galima matyti tas idėjas, kurios yra išskirtinės, efektyvios – nereikalauja daug resursų, bet atneša labai ryškią naudą, pavyzdžiui, patobulintą procesą, sutaupytas išlaidas ar pagerintą produktyvumą“, – teigia Monika.

Pasak jos, per penkerius platformos gyvavimo metus buvo įgyvendinta daugybė darbuotojų pasiūlytų idėjų – virš Vilniaus sklandantis „Lidl“ oro balionas, parduotuvėse skambanti muzika, galimybė klientams atsiskaityti grynaisiais pinigais savitarnos kasose, taip pat „Lidl Plus“ programėlės patobulinimai su skiltimis „Receptai“, „Atsiliepimai“, „Karjera“. Įmonė ir toliau kviečia aktyviai dalyvauti, siūlyti kūrybiškas, pridėtinę vertę kuriančias idėjas ir jas paversti realybe.

**Daugiau informacijos:**  
Lina Skersytė  
Korporatyvinių reikalų ir komunikacijos departamentas  
UAB „Lidl Lietuva“   
Tel. +370 5 267 3228, mob. tel. +370 680 53556  
[lina.skersyte@lidl.lt](mailto:vaiva.serpkova@lidl.lt)